ประกาศกระทรวงการคลัง
ประกาศกระทรวงการคลัง
เรื่อง
การจำหน่ายตั๋วสัญญาใช้เงินเพื่อการปรับโครงสร้างหนี้
(พ.ร.บ.
การบริหารหนี้สาธารณะฯ)
ในปีงบประมาณ
พ.ศ. ๒๕๕๖
ครั้งที่ ๑[๑]
 

อาศัยอำนาจตามความในมาตรา ๑๐ มาตรา ๑๔ มาตรา ๒๔ และมาตรา ๒๔/๑
แห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑
และกฎกระทรวงกำหนดหลักเกณฑ์ วิธีการ และเงื่อนไขในการออก การซื้อขาย การโอน
และการใช้ตราสารหนี้เป็นหลักประกัน พ.ศ. ๒๕๕๐
กระทรวงการคลังโดยความเห็นชอบของคณะรัฐมนตรีขอประกาศให้ทราบทั่วกันว่า
กระทรวงการคลังจะดำเนินการกู้เงินเพื่อรองรับการปรับโครงสร้างหนี้พันธบัตรรัฐบาลที่ครบกำหนด
ในปีงบประมาณ พ.ศ. ๒๕๕๖
โดยการออกจำหน่ายตั๋วสัญญาใช้เงินเพื่อการปรับโครงสร้างหนี้
ซึ่งเป็นตราสารหนี้ที่มีคุณสมบัติเช่นเดียวกับตั๋วเงินคลัง สำหรับการจำหน่ายให้เป็นไปตามวงเงินและรายละเอียดในตารางกำหนดการจำหน่ายตั๋วสัญญาใช้เงินเพื่อการปรับโครงสร้างหนี้
(พ.ร.บ. การบริหารหนี้สาธารณะฯ) ในปีงบประมาณ พ.ศ. ๒๕๕๖ ครั้งที่ ๑
โดยวิธีการเสนอประมูลอัตราผลตอบแทน
(โดยใช้สูตรการคำนวณราคาตามหนังสือเวียนธนาคารแห่งประเทศไทย ที่ ธปท. นว.(ว)
๑๐๘๖/๒๕๓๘ เรื่อง
มาตรฐานเสนอซื้อขายและคำนวณราคาสำหรับการซื้อขายหลักทรัพย์รัฐบาลในตลาดรอง)
โดยมอบหมายให้ธนาคารแห่งประเทศไทยจัดการแทนกระทรวงการคลัง ตามข้อกำหนด ดังต่อไปนี้

ข้อ ๑ กระทรวงการคลังจะออกจำหน่ายตั๋วสัญญาใช้เงินเพื่อการปรับโครงสร้างหนี้โดยวิธีการเสนอประมูลอัตราผลตอบแทนให้แก่ธนาคารแห่งประเทศไทย
ธนาคารพาณิชย์ ธนาคารออมสิน ธนาคารอาคารสงเคราะห์
ธนาคารเพื่อการเกษตรและสหกรณ์การเกษตร ธนาคารเพื่อการส่งออกและนำเข้าแห่งประเทศไทย
ธนาคารพัฒนาวิสาหกิจขนาดกลางและขนาดย่อมแห่งประเทศไทย บริษัทเงินทุน บริษัทหลักทรัพย์
กองทุนบำเหน็จบำนาญข้าราชการ กองทุนสำรองเลี้ยงชีพ กองทุนรวม สำนักงานประกันสังคม
บริษัทประกันภัย บริษัทประกันชีวิต และสถาบันอื่น ๆ
ที่มีบัญชีเงินฝากที่ธนาคารแห่งประเทศไทย

ข้อ ๒ ให้ธนาคารแห่งประเทศไทยเป็นผู้จัดจำหน่าย
นายทะเบียน และตัวแทนการจ่ายเงินตั๋วสัญญาใช้เงินเพื่อการปรับโครงสร้างหนี้และจัดการอื่น
ๆ ที่จำเป็นเพื่อประโยชน์ในการนี้
ตามระเบียบและวิธีการที่ธนาคารแห่งประเทศไทยประกาศกำหนด

ข้อ ๓ ให้บริษัท
ศูนย์รับฝากหลักทรัพย์ (ประเทศไทย) จำกัด
เป็นผู้รับฝากตั๋วสัญญาใช้เงินเพื่อการปรับโครงสร้างหนี้ ประเภทไร้ใบตราสาร

ข้อ ๔ ตั๋วสัญญาใช้เงินเพื่อการปรับโครงสร้างหนี้ตามข้อ
๑ มีราคาที่ตราไว้เป็นหน่วย หน่วยละหนึ่งพันบาท โดยมีดอกเบี้ยเป็นส่วนลด
และใช้เงินที่ธนาคารแห่งประเทศไทยเมื่อครบกำหนดอายุนับแต่วันที่ลงในตั๋วสัญญาใช้เงินเพื่อการปรับโครงสร้างหนี้
หากวันครบกำหนดอายุตรงกับวันหยุดธนาคารแห่งประเทศไทย
ก็ให้เลื่อนไปชำระในวันทำการถัดไป
ทั้งนี้
ในกรณีที่มีการออกใบตั๋วสัญญาใช้เงินเพื่อการปรับโครงสร้างหนี้
ผู้ถือกรรมสิทธิ์จะต้องส่งคืนใบตั๋วสัญญาใช้เงินเพื่อการปรับโครงสร้างหนี้ถึงธนาคารแห่งประเทศไทยก่อนวันครบกำหนดอายุไถ่ถอนอย่างน้อย
๑ วัน
และธนาคารแห่งประเทศไทยจะใช้เงินให้เมื่อได้รับใบตั๋วสัญญาใช้เงินเพื่อการปรับโครงสร้างหนี้แล้ว

ข้อ ๕ ผู้ประสงค์จะซื้อตั๋วสัญญาใช้เงินเพื่อการปรับโครงสร้างหนี้โดยวิธีการเสนอประมูลอัตราผลตอบแทน
ต้องส่งข้อมูลทางระบบการประมูลตราสารหนี้โดยวิธีอิเล็กทรอนิกส์ (e-Bidding) ตามระเบียบธนาคารแห่งประเทศไทย
ว่าด้วยการให้บริการธุรกรรมประมูลตราสารหนี้ด้วยวิธีอิเล็กทรอนิกส์ (e-Bidding) พ.ศ. ๒๕๔๖ ไปถึงธนาคารแห่งประเทศไทย ภายในเวลา ๙.๓๐ น.
ของวันที่จำหน่ายตั๋วสัญญาใช้เงินเพื่อการปรับโครงสร้างหนี้โดยวิธีการเสนอประมูลอัตราผลตอบแทน
โดยระบุราคาตรารวมที่เสนอประมูลและต้องเสนอว่า
จะประมูลในอัตราผลตอบแทนร้อยละเท่าใด ไม่เกิน ๓ อัตรา (ทศนิยมไม่เกิน ๔ ตำแหน่ง)
และในการเสนอประมูลแต่ละอัตราต้องระบุราคาตราที่เสนอประมูลไม่ต่ำกว่า ๑๐ ล้านบาท
และไม่มีเศษของหลักล้าน โดยวงเงินรวมที่เสนอประมูลต้องไม่เกินวงเงินจำหน่ายตามประกาศกระทรวงการคลัง
กรณีระบบการประมูลขัดข้อง
ให้ผู้ประสงค์จะซื้อตั๋วสัญญาใช้เงินเพื่อการปรับโครงสร้างหนี้จะต้องเสนอประมูลอัตราผลตอบแทนไปยังธนาคารแห่งประเทศไทย
ตามแบบและวิธีการที่ธนาคารแห่งประเทศไทยประกาศกำหนด

ข้อ ๖ กระทรวงการคลังจะจัดสรรตั๋วสัญญาใช้เงินเพื่อการปรับโครงสร้างหนี้ให้ผู้เสนอประมูลที่เสนออัตราผลตอบแทนต่อร้อยต่ำสุดก่อน
แล้วจึงจัดสรรให้แก่ผู้เสนอประมูลที่เสนออัตราผลตอบแทนต่อร้อยสูงขึ้นไปตามลำดับจนครบวงเงิน
และจะแจ้งผลการจัดสรรให้ผู้เสนอประมูลทราบในวันจำหน่ายตั๋วสัญญาใช้เงินเพื่อการปรับโครงสร้างหนี้
ในกรณีที่มีผู้เสนอประมูลเสนออัตราผลตอบแทนเท่ากันหลายราย
และจำนวนที่เสนอประมูลของผู้เสนอประมูลในกลุ่มนั้นรวมกันแล้วเกินวงเงินที่กำหนดไว้
กระทรวงการคลังจะจัดสรรตั๋วสัญญาใช้เงินเพื่อการปรับโครงสร้างหนี้ให้แก่ผู้เสนอประมูลในกลุ่มดังกล่าวตามสัดส่วนจำนวนที่เสนอประมูลโดยไม่มีเศษของหลักล้าน
หากมีเศษเหลือจากการจัดสรร
กระทรวงการคลังจะจัดสรรให้ผู้เสนอประมูลที่ได้เสนอประมูลก่อนในกลุ่มนั้น

ข้อ ๗ ผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้จะต้องชำระราคาภายในเวลา
๑๐.๐๐ น.
ของวันทำการที่สองถัดจากวันที่จำหน่ายตั๋วสัญญาใช้เงินเพื่อการปรับโครงสร้างหนี้ โดยยินยอมให้ธนาคารแห่งประเทศไทยหักเงินจากบัญชีเงินฝากที่มีอยู่ที่ธนาคารแห่งประเทศไทย
หรือโอนเงินผ่านระบบบาทเนตเข้าบัญชีกระแสรายวันงานจัดการตราสารหนี้ที่ธนาคารแห่งประเทศไทย

ข้อ ๘ เมื่อผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้ได้ชำระราคาตามข้อ
๗ แล้ว
ให้ธนาคารแห่งประเทศไทยนำฝากตั๋วสัญญาใช้เงินเพื่อการปรับโครงสร้างหนี้เข้าบัญชีผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้ที่บริษัท
ศูนย์รับฝากหลักทรัพย์ (ประเทศไทย) จำกัด หรือออกเป็นใบตราสาร ทั้งนี้
เป็นไปตามที่ผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้ได้แจ้งความประสงค์ไว้

ข้อ ๙ ในกรณีที่ผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้ไม่ชำระราคาค่าตั๋วสัญญาใช้เงินเพื่อการปรับโครงสร้างหนี้ภายในวันและเวลาที่กำหนด
ให้ถือว่าผู้ได้รับการจัดสรรตั๋วสัญญาใช้เงินเพื่อการปรับโครงสร้างหนี้ผิดนัดชำระหนี้
กระทรวงการคลังอาจพิจารณาระงับสิทธิการทำธุรกรรมประมูลของผู้เสนอประมูลรายนั้นเป็นการชั่วคราวหรือถาวรก็ได้

ข้อ ๑๐ ค่าธรรมเนียมจัดการตั๋วสัญญาใช้เงินเพื่อการปรับโครงสร้างหนี้อัตราร้อยละ
๐.๐๑ ของวงเงินตั๋วสัญญาใช้เงินเพื่อการปรับโครงสร้างหนี้ที่จำหน่ายได้

ข้อ ๑๑ การโอนกรรมสิทธิ์หรือการจำนำตั๋วสัญญาใช้เงินเพื่อการปรับโครงสร้างหนี้ให้ถือปฏิบัติตามกฎกระทรวงและหรือพิธีปฏิบัติของธนาคารแห่งประเทศไทยหรือบริษัท
ศูนย์รับฝากหลักทรัพย์ (ประเทศไทย) จำกัด แล้วแต่กรณี

ข้อ ๑๒ ถ้าผู้ฝากซึ่งหมายถึงเจ้าของกรรมสิทธิ์หรือผู้รับจำนำมีความประสงค์จะขอถอนคืนการฝากตั๋วสัญญาใช้เงินเพื่อการปรับโครงสร้างหนี้
ให้ธนาคารแห่งประเทศไทยพิจารณาดำเนินการตามพิธีปฏิบัติที่ธนาคารแห่งประเทศไทยประกาศกำหนด

ข้อ ๑๓ กรณีที่มีการออกตั๋วสัญญาใช้เงินเพื่อการปรับโครงสร้างหนี้
มิให้ถือว่าตั๋วสัญญาใช้เงินเพื่อการปรับโครงสร้างหนี้ฉบับใดสมบูรณ์
เว้นแต่เจ้าหน้าที่ธนาคารแห่งประเทศไทยซึ่งรัฐมนตรีว่าการกระทรวงการคลังแต่งตั้งขึ้น
โดยประกาศในราชกิจจานุเบกษาได้ลงลายมือชื่อในตั๋วสัญญาใช้เงินเพื่อการปรับโครงสร้างหนี้ฉบับนั้นแล้ว

ข้อ ๑๔ กระทรวงการคลังสงวนสิทธิ์ในการปรับเปลี่ยนการจำหน่าย
และจะไม่พิจารณาจัดสรรตั๋วสัญญาใช้เงินเพื่อการปรับโครงสร้างหนี้ให้แก่ผู้เสนอประมูลรายใด
หรือทุกราย สำหรับจำนวนที่เสนอประมูลทั้งหมดหรือบางส่วนก็ได้ ตามแต่จะเห็นสมควร


ประกาศ
ณ วันที่ ๑๗ ตุลาคม พ.ศ. ๒๕๕๕
สุภา ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง
[เอกสารแนบท้าย]

๑.
ตารางกำหนดการจำหน่ายตั๋วสัญญาใช้เงินเพื่อการปรับโครงสร้างหนี้ (พ.ร.บ.
การบริหารหนี้สาธารณะฯ) ในปีงบประมาณ พ.ศ. ๒๕๕๖ ครั้งที่ ๑
๒. แบบเสนอประมูลตราสารหนี้รัฐบาล (โดยวิธีประมูลแบบแข่งขันราคา
(Competitive Bid : CB))

(ดูข้อมูลจากภาพกฎหมาย)






















ปริยานุช/ผู้จัดทำ
๒๑ พฤศจิกายน
๒๕๕๕

ปณตภร/ผู้ตรวจ
๒๓ พฤศจิกายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๗๔ ง/หน้า ๓๕/๑๙ พฤศจิกายน ๒๕๕๕